‘Mashaba moet nou vasstaan by beginsels’Herman Mashaba. Foto: Facebook/Democratic Alliance Mashaba is Maandagaand tot die nuwe burgemeester van die Johannesburg-metro verkies, nadat hy die voormalige burgemeester, Parks Tau, met 144 stemme teenoor 125 uitgestof het. Solidariteit het Mashaba met sy verkiesing gelukgewens en gesê dit is van kardinale belang dat hy sekere kwelpunte, soos korrupsie, meriete-aanstellings en die bevordering van ŉ vrye mark daadwerklik moet aanpak. Dr. Eugene Brink, politieke ontleder by die Solidariteit Navorsingsinstituut, het Mashaba se woorde ná sy verkiesing beklemtoon deur saam te stem korrupsie moet die metro se grootste vyand wees. “Die omvang van vermorste en vrugtelose besteding wys tenderpreneurskap het gedy in Gautengse metro’s, terwyl alledaagse korrupsie deur staatsamptenare ook ŉ groot probleem is,” het Brink gesê. Hy het benadruk meriete moet in die aanstellings en behoud van amptenare seëvier, terwyl goeie bestuur voorrang moet geniet. “Aanstellings op grond van ras en politieke affiliasie moet einde kry, sodat die beste mense die inwoners met hul kennis en vaardighede kan dien. Hiermee saam moet swak en lomp bestuurstelsels uitgerangeer en verbeter word, sodat operasionele doelwitte so goedkoop en doeltreffend as moontlik bereik kan word.” Volgens Brink moet die staat se rol en grootte terselfdertyd ingeperk word. “Baie poste, veral in die groot metro’s, is onnodig en is slegs geskep sodat iemand werk kan hê sonder om aan die koste vir die belastingbetaler of die werklike doel van hierdie poste te dink. ŉ Deeglike oudit van die noodsaaklikheid al dan nie van alle poste moet weldra uitgevoer word.” Brink het voorts gesê beide Johannesburg en Tshwane se administrasies sal met die sakesektor moet vriende maak en deur die vrye mark ŉ bemagtigende en bevorderlike omgewing skep vir klein ondernemings om sake te doen en werk te skep. “Die staat moet uiteindelik meer werkende en betalende inwoners skep sodat dienslewering van hoogstaande gehalte kan wees, maar terselfdertyd moet nie te veel in die inwoners se lewens ingemeng word nie,” het Brink verduidelik.